Essex-spelers spuit bier op Moslem | Netwerk24
Feroze Khushi van Essex. Foto: Getty Images
Die Engelse graafskapkrieketspan Essex het beloof om sy spelers se bewustheid van kulturele verskille op te skerp nadat 'n Moslem-speler met alkohol gespuit is terwyl die span sy oorwinning in die eindstryd van die Bob Willis-reeks op Lord's se beroemde balkon gevier het.
"Essex is trots op sy werk binne diverse gemeenskappe in die graafskap en omliggende gebiede," sê Essex in 'n verklaring.
"Vir 'n geruime tyd het Essex nou al 'n diverse span met spelers uit verskillende agtergronde, en van verskillende gelowe en rasse.
"Die klub het uiters hard daaraan gewerk om krieket vir almal toeganklik te maak en om opleiding oor diversiteit te gee, maar verdere werk moet gedoen word om mense se kennis oor kultuurverskille te verbreed."
Essex, vir wie die Protea-draaier Simon Harmer speel, het die eerste Bob Willis-trofee gewen. Hoewel die eindstryd onbeslis geëindig het, is Essex vanweë sy eerstebeurt-voorsprong van 36 lopies as die kampioen gekroon. – Reuters